讀二疏傳
作者：李綱
朝代：宋

paragraphs: 都門供張設祖道，冠蓋如雲聲浩浩。
送車百兩知爲誰，太傅少傅同歸老。
道傍觀者爲泣下，賢哉大夫能自保。
酒酣禮畢辭决去，脫若林泉放魚鳥。
當時宣帝重法律，視遇公卿同隸皂。
楊惲所坐秪語言，趙韓之誅亦草草。
故令二傅動歸心，未必筋骸果衰稿。
父子相隨出漢關，歸來自覺故鄉好。
黄金散盡宴親賓，日治酒殽供灑掃。
肯將田宅遺子孫，清白傳家最堪寶。
寂寥千載想風流，知止不辱何其早。